

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA: 943-01/21-01/20

URBROJ: 2186/12-02/02-21-3

Ivanec, 15. ožujka 2021.

Na temelju članka 35. stavka 2. i 8., članka 391. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15 - pročišćeni tekst, 94/17 - ispravak), članka 176. Zakona o prostornom uređenju („Narodne novine“ br. 153/13, 65/17, 114/18, 39/19, 98/19), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 35. Statuta Grada Ivanca („Službeni vjesnik Varaždinske županije“ br. 21/09, 12/13, 23/13 – pročišćeni tekst, 13/18, 08/20 i 15/21), Gradsko vijeće Grada Ivanca na 46. sjednici održanoj 15. ožujka 2021. godine, donosi

**ODLUKU**

**O UPRAVLJANJU I RASPOLAGANJU IMOVINOM U VLASNIŠTVU**

**GRADA IVANCA**

**I. OPĆE ODREDBE**

**Članak 1.**

Ovom se Odlukom uređuje upravljanje i raspolaganje imovinom u vlasništvu Grada Ivanca (u daljnjem tekstu: „Grad“), i to:

* nekretninama u vlasništvu Grada;
* pokretninama u vlasništvu Grada;
* dionicama i poslovnim udjelima u trgovačkim društvima čiji je imatelj Grad Ivanec.

Pojedini izrazi upotrijebljeni u ovoj Odluci imaju sljedeće značenje:

1. „nekretnina“ označava neizgrađeno ili izgrađeno građevinsko zemljište, poljoprivredno zemljište, poslovnu zgradu, poslovni prostor, garažu, stambenu zgradu, stan kao posebni dio zgrade, javnu površinu te druge čestice zemljišne površine zajedno sa svime što je sa zemljištem spojeno na površini ili ispod nje pod uvjetom da se nalazi na području Grada Ivanca i da je Grad Ivanec nositelj prava vlasništva ili izvanknjižni vlasnik ili pošteni, zakoniti i istiniti posjednik ili barem pošteni i samostalni posjednik te nekretnine,

2. „raspolaganje nekretninom“ označava odluku o dvostranom ili jednostranom pravnom poslu kojemu je cilj nekretninu u vlasništvu ili u posjedu Grada Ivanca prenijeti u vlasništvo stjecatelja (otuđiti je) ili je dati u zakup pravnoj ili fizičkoj osobi ili osnovati stvarni teret na nekretnini u korist ili na teret Grada Ivanca ili osnovati pravo građenja u korist nositelja prava građenja ili odluku o stjecanju nekretnine u korist Grada Ivanca ili o izgradnji građevine na vlastitoj nekretnini ili o drugom načinu i obliku korištenja ili uređenja nekretnine,

3. „upravljanje nekretninom“ označava održavanje nekretnine u vlasništvu ili posjedu Grada Ivanca u funkcionalnom stanju nužnom za normalno korištenje te provođenje postupka koji prethodi raspolaganju nekretninom,

4. „građevinsko zemljište“ označava izgrađeno ili neizgrađeno zemljište koje je dokumentima prostornog uređenja predviđeno za izgradnju građevine ili za drugi način i oblik korištenja ili uređenja, a nalazi se unutar građevinskog područja Grada Ivanca,

5. „poljoprivredno zemljište“ označava neizgrađeno zemljište izvan građevinskog područja Grada Ivanca, kultivirano ili nekultivirano, pod uvjetom da je Grad Ivanec nositelj prava vlasništva ili izvanknjižni vlasnik ili pošteni, zakoniti i istiniti posjednik ili barem pošteni i samostalni posjednik toga zemljišta te zemljište unutar građevinskog područja do privođenja konačnoj namjeni.

Ova se Odluka ne primjenjuje na zakup i kupoprodaju poslovnih prostora, na zakup javnih i drugih površina, na najam stanova u vlasništvu Grada, na upravljanje imovinom kroz postupke dodjele koncesija ili uspostavu odnosa javno - privatnog partnerstva, na privremeno, odnosno povremeno korištenje nekretnina u vlasništvu Grada Ivanca, na dodjelu nekretnina u vlasništvu Grada na korištenje organizacijama civilnog društva radi provođenja projekata i programa od interesa za opće dobro, na upravljanje i korištenje sportskim objektima, na dodjelu prostora mjesnim odborima, na slučajeve raspolaganja nekretninama kroz programe mjera poticanja razvoja gospodarstva na području Grada Ivanca, kao ni na sva druga upravljanja, raspolaganja i korištenja Gradskom imovinom koja su uređena posebnim aktima Grada.

**Članak 2.**

Upravljanje gradskom imovinom općenito podrazumijeva sve sustavne i koordinirane aktivnosti kojima Grad Ivanec optimalno i održivo upravlja svojom imovinom pažnjom dobrog i savjesnog gospodara.

Upravljanje dionicama i poslovnim udjelima u trgovačkim društvima podrazumijeva posjedovanje, stjecanje i raspolaganje dionicama i poslovnim udjelima te ostvarivanje svih upravljačkih i imovinskih prava koja pripadaju dioničarima ili članovima društva sukladno propisima koji uređuju trgovačka društva.

Upravljanje nekretninama i pokretninama podrazumijeva njihovo stjecanje, raspolaganje, davanje u najam, odnosno zakup, korištenje i ostvarivanje svih vlasničkih prava na tim nekretninama, odnosno pokretninama sukladno propisima koji uređuju vlasništvo i druga stvarna prava.

Raspolaganje Gradskom imovinom podrazumijeva pravo na otuđenje, opterećenje, ograničenje i odricanje od prava.

Korištenje podrazumijeva uporabu i ubiranje plodova ili koristi koje gradska imovina daje, bez prava otuđenja ili opterećenja.

Smatra se da je upravljanje nekretninama u vlasništvu Grada u interesu i cilju općeg gospodarskog i socijalnog napretka njegovih građana, ako se nekretninama upravlja radi izgradnje vjerskih objekata, predškolskih ustanova, školskih ustanova, ustanova iz oblasti kulture i zdravstva, športskih objekata, objekata komunalne infrastrukture te drugih objekata čija iz izgradnja doprinosi unaprjeđenju gospodarskih i socijalnih uvjeta života na području Grada.

Za upravljanje i raspolaganje nekretninama u vlasništvu Grada, nadležno je upravno tijelo sukladno Odluci o upravnim tijelima Grada Ivanca, vodeći pri istom računa o odrednicama Strategije upravljanja imovinom Grada Ivanca i pripadajućim godišnjim planovima upravljanja imovinom.

**Članak 3.**

Tijela nadležna za gospodarenje imovinom u vlasništvu Grada su Gradonačelnik i Gradsko vijeće Grada Ivanca, pod uvjetima propisanim zakonom, Statutom Grada, ovom Odlukom i drugim propisima.

**Članak 4.**

Gradonačelnik i Gradsko vijeće gospodare imovinom u vlasništvu Grada Ivanca pažnjom dobrog gospodara, na načelima zakonitosti, svrsishodnosti i ekonomičnosti, u interesu stvaranja uvjeta za gospodarski, obrazovni, turistički i kulturni razvoj Grada te radi osiguranja probitka i socijalne sigurnosti stanovnika Grada Ivanca.

**II. STJECANJE I RASPOLAGANJE NEKRETNINAMA**

**Prodaja nekretnina**

**Članak 5.**

Grad može prodati nekretnine u svom vlasništvu na temelju javnog natječaja i uz naknadu koja odgovara tržišnoj vrijednosti nekretnine, osim u slučajevima kada je mjerodavnim zakonskim propisima ili ovom Odlukom izričito drukčije određeno.

Tržišna vrijednost nekretnine iz stavka 1. ovog članka je vrijednost izražena u novcu koja se za određenu nekretninu može postići na tržištu i koja ovisi o odnosu ponude i potražnje u vrijeme njezinog utvrđivanja na području na kojem se nekretnina nalazi.

Početnu tržišnu vrijednost nekretnine utvrđuju ovlašteni procjenitelji prema metodama propisanima pozitivnim pravnim propisima koji se odnose na procjenu vrijednosti nekretnina.

**Članak 6.**

Javni natječaj za prodaju nekretnine može se provesti na dva načina, i to:

1. javnim nadmetanjem ili
2. javnim prikupljanjem ponuda

Javno nadmetanje je postupak u kojem se zainteresirani kupci, temeljem prethodno podnesene pravodobne i potpune prijave, usmeno nadmeću o visini kupoprodajne cijene.

Javno prikupljanje ponuda je postupak u kojem zainteresirani kupci, temeljem prethodno javno objavljenog poziva svoje ponude dostavljaju na adresu Grada u zatvorenim omotnicama s naznakom „za natječaj – NE OTVARAJ“.

**Članak 7.**

Javni natječaj za prodaju nekretnina raspisuje Gradonačelnik.

**Članak 8.**

Natječaj provodi Povjerenstvo za raspolaganje nekretninama u vlasništvu Grada Ivanca (dalje: Povjerenstvo) čije članove za svaki konkretni slučaj imenuje Gradonačelnik na prijedlog nadležnog upravnog odjela.

Povjerenstvo iz prethodnog stavka ovog članka može imati od 3 do 5 članova, ovisno o okolnostima svakog pojedinog slučaja.

Administrativne poslove za Povjerenstvo obavlja nadležni upravi odjel.

**Članak 9.**

Javni poziv za javno nadmetanje, odnosno za javno prikupljanje ponuda obavezno sadrži:

* oznaku nekretnine koja je predmet prodaje (adresu nekretnine, oznaku katastarske čestice, površinu, namjenu (ako je određena) te ostale podatke bitne za pobližu oznaku nekretnine);
* početnu cijenu nekretnine;
* rok, adresu i način podnošenja prijava (kod javnog nadmetanja), odnosno ponuda (kod javnog prikupljanja ponuda);
* visinu jamčevine i oznaku računa na koji se jamčevina uplaćuje;
* mjesto, datum i vrijeme održavanja javnog nadmetanja, odnosno javnog otvaranja ponuda;
* odredbu tko može sudjelovati u javnom nadmetanju, odnosno javnom prikupljanju ponuda;
* odredbu da se danom predaje prijave, odnosno ponude smatra dan predaje te prijave ili ponude na adresu Grada, a ako je prijava, odnosno ponuda poslana preporučenom pošiljkom, dan kada je ta prijava, odnosno ponuda predana na poštu;
* odredbu tko se smatra najpovoljnijim ponuditeljem;
* odredbu da će se u slučaju odustanka prvog najpovoljnijeg ponuditelja, najpovoljnijim ponuditeljem smatrati prvi sljedeći ponuditelj koji je ponudio najvišu cijenu;
* odredbu da najpovoljniji ponuditelj koji odustane od ponude, gubi pravo na povrat jamčevine;
* naznaku o mogućnosti pregleda predmetne nekretnine, kao i vremena u kojem zainteresirani ponuditelji mogu izvršiti pregled;
* odredbu da se nekretninom raspolaže po načelu „viđeno-kupljeno“;
* rok u kojem najpovoljniji ponuditelj mora sklopiti ugovor o kupoprodaji;
* rok u kojem najpovoljniji ponuditelj mora uplatiti kupoprodajnu cijenu;
* uputu o dostavi dokumenata koje ponuditelj mora dostaviti za sudjelovanje na javnom natječaju;
* odredbu da se nepotpune i nepravodobne prijave, odnosno ponude neće uzeti u razmatranje;
* odredbu o pravo prodavatelja da odustane od prodaje u svako doba prije donošenja odluke o odabiru najpovoljnijeg ponuditelja;
* odredbu o pravu prodavatelja da ne izabere niti jednog ponuditelja, u kojem se slučaju javni natječaj poništava.

Javni poziv za nadmetanje, odnosno javno prikupljanje ponuda iz stavka 1. ovog članka može sadržavati i druge uvjete i podatke u svezi prodaje nekretnine.

**Članak 10.**

Gradonačelnik kod raspisivanja pozivu za javno nadmetanje, odnosno za javno prikupljanje ponuda od ponuditelja može između ostalog, zatražiti da dostave i:

* dokumentaciju koja sadrži osnovne podatke o ponuditelju uz odgovarajuće dokaze iz kojih proizlazi vjerodostojnost tih podataka (ime i prezime, odnosno naziv; adresu prebivališta, odnosno sjedišta; OIB; dokaz o državljanstvu za fizičke, odnosno dokaz o upisu u sudski, obrtni ili drugi odgovarajući registar za pravne osobe);
* izvornik ili ovjerenu presliku potvrde o nepostojanju poreznog duga nadležne Porezne uprave, koja ne smije biti starija od 30 dana od dana objave javnog poziva;
* izvornik ili ovjerenu presliku potvrde nadležnog upravnog odjela o nepostojanju dugovanja prema Gradu, koja ne smije biti starija od 30 dana od dana objave javnog poziva;
* dokaz o izvršenoj uplati jamčevine;
* vlastoručno potpisanu izjavu ponuditelja kojom se obvezuje da će, u slučaju ako njegova ponuda bude prihvaćena, sklopiti ugovor o kupoprodaji o vlastitom trošku, potvrđuje da u cijelosti prihvaća uvjete natječaja te da njegova ponuda ostaje na snazi 90 dana, računajući od dana otvaranja ponuda.

Ako se radi o nekretnini čija je početna cijena utvrđena u iznosu manjem od 70.000,00 kuna, od ponuditelja će se tražiti da dostave samo dokumentaciju propisanu al. 1., 4. i 5. prethodnog stavka ovog članka.

**Članak 11.**

Početna cijena nekretnine utvrđuje se na način kako je propisao ovom Odlukom.

**Članak 12.**

Javni natječaj se objavljuje se na web stranicama Grada Ivanca, a ako tako odluči tijelo nadležno za raspisivanje javnog natječaja, i u drugim sredstvima javnog priopćavanja.

**Članak 13.**

Pravo podnošenja ponude, odnosno prijave za sudjelovanje na javnom natječaju, imaju sve fizičke osobe državljani Republike Hrvatske i državljani država članica Europske unije, kao i sve pravne osobe koje imaju registrirano sjedište u Republici Hrvatskoj, odnosno nekoj od država članica Europske unije, odnosno osobe koje ne udovoljavaju uvjetima iz prethodnog stavka ovog članka, mogu sudjelovati na javnom natječaju ako ispunjavaju zakonom propisane pretpostavke za stjecanje prava vlasništva na području Republike Hrvatske.

**Članak 14.**

Rok za podnošenje prijava, odnosno davanje ponuda je 15 dana od dana objave javnog natječaja.

Javno nadmetanje, odnosno javno otvaranje ponuda mora se provesti u roku od najduže 15 dana od isteka roka za podnošenje prijava, odnosno davanje ponuda.

**Članak 15.**

Osobe koje sudjeluju u javnom natječaju moraju položiti jamčevinu u iznosu od 10% od početnog iznosa kupoprodajne cijene u korist Proračuna Grada.

Odabranom ponuditelju uplaćena će se jamčevina uračunati u ukupnu kupoprodajnu cijenu, a ostalim ponuditeljima čije ponude nisu odabrane kao najpovoljnije jamčevina se mora vratiti u roku od 15 dana od dana okončanja postupka javnog natječaja.

Ponuditelj kojem se sukladno prethodnom stavku ovog članka vraća jamčevina, nema pravo na kamatu od njezine uplate na račun Grada pa do trenutka njene isplate.

Postupak javnog natječaja okončava se stupanjem na snagu odluke o odabiru najpovoljnijeg ponuditelja, odnosno odluke o poništavanju natječaja.

Ponuditelj čija ponuda bude izabrana kao najpovoljnija, a koji naknadno odustane od svoje ponude ili od zaključenja ugovora, nema pravo na povrat jamčevine.

**Članak 16.**

Ponude, odnosno prijave na javni natječaj dostavljaju se poštom preporučeno ili osobno na adresu Grada Ivanca naznačenu u javnom pozivu, u zatvorenoj omotnici s obveznom naznakom „Ponuda/Prijava za natječaj - ne otvaraj“.

Danom predaje prijave, odnosno ponude smatra se dan predaje te prijave/ponude u Grad, odnosno dan predaje prijave/ponude na poštu preporučenom pošiljkom.

Ponuda, odnosno prijava na javni natječaj mora sadržavati sve podatke i moraju joj biti priloženi svi dokazi o ispunjavanju uvjeta koju su navedeni u tekstu javnog poziva.

**Članak 17.**

Poslove provođenja odluke o raspisivanju javnog natječaja, pripreme dokumentacije, objave natječaja, prikupljanja i otvaranja ponuda, kao i poslove javnog nadmetanja obavlja Povjerenstvo.

O otvaranju ponuda, odnosno provedbi postupka javnog nadmetanja Povjerenstvo je dužno sastaviti zapisnik.

Povjerenstvo je prije otvaranja ponuda, odnosno prije početka javnog nadmetanja dužno utvrditi koliko je ponuda, odnosno prijava za sudjelovanje u javnom nadmetanju pristiglo te da li su iste pravodobne. Ponude, odnosno prijave koje nisu predane u za to propisanom roku, neće se uzeti u razmatranje u daljnjem tijeku postupka.

Nakon što je utvrdilo koje su ponude, odnosno prijave predane u zato propisanom roku, Povjerenstvo će pristupiti otvaranju pristiglih ponuda, odnosno prijava za sudjelovanje na javnom nadmetanju prema redoslijedu njihova prispijeća.

Povjerenstvo je dužno razmotriti pravodobne ponude, odnosno prijave i utvrditi da li iste sadržavaju sve podatke i dokumentaciju propisanu u javnom pozivu (potpune ponude/prijave).

Ponude, odnosno prijave koje nisu potpune neće se uzeti u obzir prilikom utvrđivanja najpovoljnije ponude, odnosno njihovi podnositelji nemaju pravo sudjelovanja u javnom nadmetanju.

Za onog ponuditelja koji nije pristupio javnom nadmetanju sukladno javnom pozivu, smatra se da je odustao od podnesene prijave i nema pravo sudjelovanja u daljnjem postupku.

**Članak 18.**

Ako se javni natječaj provodi javnim prikupljanjem ponuda, Povjerenstvo je dužno utvrditi rang listu ponuditelja čije su ponude pravodobne i potpune, i to na način da je najviše rangirani onaj ponuditelj koji je ponudio najvišu kupoprodajnu cijenu.

Ako se javni natječaj provodi javnim nadmetanjem, Povjerenstvo će prije početka usmenog nadmetanja odrediti minimalni iznos povećanja ponude. U postupku usmenog nadmetanja Povjerenstvo je dužno utvrditi koji je ponuditelj ponudio najvišu cijenu i sastaviti rang listu ponuditelja, zavisno o visini kupoprodajne cijene koju su isti ponudili.

**Članak 19.**

Zapisnik o otvaranju ponuda, odnosno provedbi postupka javnog nadmetanja s prijedlogom odluke o odabiru najpovoljnijeg ponuditelja, odnosno eventualno poništenju javnog natječaja, Povjerenstvo je dužno dostaviti Gradonačelniku.

Zapisnik potpisuju svi prisutni članovi Povjerenstva.

Sastavni dio Zapisnika čine zaključci Povjerenstva te rang lista ponuditelja.

**Članak 20.**

Najpovoljnijim ponuditeljem smatra se ponuditelj koji ponudi najvišu cijenu, uz uvjet da ispunjava i sve druge uvjete javnog nadmetanja, odnosno javnog prikupljanja ponuda.

U slučaju odustanka prvog najpovoljnijeg ponuditelja, najpovoljnijim ponuditeljem smatra se prvi sljedeći ponuditelj koji je ponudio najvišu cijenu uz uvjet da ispunjava i sve druge uvjete javnog nadmetanja, odnosno javnog prikupljanja ponuda.

Ako su dva ili više ponuđača ponudila istu cijenu za nekretninu, najpovoljnijim ponuđačem smatra se onaj koji je prvi predao ponudu.

**Članak 21.**

Na temelju zapisnika Povjerenstva, Gradonačelnik donosi odnosno predlaže Gradskom vijeću donošenje:

1. Odluke o odbacivanju nepravovremenih ponuda,

2. Odluke o odbijaju ponuda zbog neispunjenja uvjeta iz natječaja,

3. Odluke o prihvatu najpovoljnije ponude.

Odluka o izboru najpovoljnije ponude nije upravni akt, stoga se protiv nje ne može uložiti žalba niti pokrenuti Upravni spor.

**Članak 22.**

Kupoprodajni ugovor s najpovoljnijim ponuditeljem u ime Grada Ivanca sklopit će Gradonačelnik najkasnije u roku od 30 dana od dana stupanja na snagu odluke o odabiru najpovoljnijeg ponuditelja.

**Članak 23.**

Ako kupac ne sklopi kupoprodajni ugovor u roku određenom u javnom natječaju, a koji rok ne može biti duži od onog iz članka 22. ove Odluke, smatrat će se da je isti odustao od sklapanja ugovora.

Ako kupac, sukladno prethodnom stavku ovog članka, odustane od sklapanja kupoprodajnog ugovora, staviti će se van snage donesena odluka o odabiru najpovoljnijeg ponuditelja i donijeti nova kojom će se utvrditi drugi najpovoljniji ponuditelj i isti pozvati na sklapanje kupoprodajnog ugovora, odnosno ako isti ne postoji poništiti javni natječaj.

Najpovoljnijem ponuditelju koji je odustao od sklapanja kupoprodajnog ugovora, jamčevina se neće vratiti.

**Članak 24.**

Na obrazloženi zahtjev kupca, a zbog socijalnih i drugih opravdanih razloga, nadležno tijelo može odobriti obročnu otplatu kupoprodajne cijene, i to najviše do 12 jednakih mjesečnih obroka.

U slučaju da kupac ne plati cjelokupnu kupoprodajnu cijenu u roku određenom u ugovoru o kupoprodaji ili ako ne plati pravodobno dva uzastopna obroka, upućuju mu se podsjetnik na plaćanje i ostavlja primjereni rok a ukoliko u ostavljenom roku iz prethodnog stavka ovog članka ne plati cjelokupnu kupoprodajnu cijenu, ugovor se raskida.

U slučaju raskida ugovora iz stavka 4. ovog članka, kupac gubi pravo na uplaćenu jamčevinu.

**Članak 25.**

Kupoprodajni ugovor obavezno sadrži odredbu da će Grad Ivanec izdati kupcu tabularnu izjavu radi uknjižbe njegova prava vlasništva kupljene nekretnine u zemljišnu knjigu nadležnog suda tek nakon isplate cjelokupne kupoprodajne cijene.

**Članak 26.**

U slučaju da nitko ne podnese prijavu za sudjelovanje u javnom nadmetanju, odnosno ne dostavi ponudu u postupku javnog prikupljanja ponuda ili ponuditelji ne ponude niti početnu cijenu utvrđenu na način propisan čl. 5. st. 3. ove Odluke, Grad može još jednom ponoviti natječaj s istom početnom cijenom.

Ako se niti u sljedećem javnom natječaju nekretnina ne proda, Gradsko vijeće može:

* donijeti odluku o sniženju početne cijene za najviše 10% i/ili
* raspisati novi javni natječaj s tako utvrđenom početnom cijenom i načinom, odnosno produženim rokovima plaćanja.

**Izravna pogodba**

**Članak 27.**

Nekretnine u vlasništvu Grada Ivanca mogu se prodati po tržišnoj vrijednosti bez provedbe javnog natječaja (izravnom pogodbom) samo iznimno, u slučajevima predviđenim zakonom.

* kada pravo vlasništvo na nekretninama u vlasništvu Grad stječe Republika Hrvatska, jedinice lokalne i područne (regionalne) samouprave te pravne osobe u isključivom ili pretežitom vlasništvu Republike Hrvatske, odnosno u isključivom ili pretežitom vlasništvu jedinica lokalne i područne (regionalne) samouprave), ako je to u interesu i cilju općeg gospodarskog i socijalnog napretka Grad,
* dio neizgrađenog zemljišta potrebnog za formiranje neizgrađene građevne čestice u skladu s urbanističkim planom uređenje ili detaljnim planom uređenja, ako taj dio ne prelazi 50% površine planirane građevne čestice
* osobi kojoj je dio tog zemljišta potreban za formiranje neizgrađene građevne čestice u skladu s lokacijskom dozvolom ili detaljnim planom uređenja, ako taj dio ne prelazi 20 % površine planirane građevne čestice
* osobi koja je na zemljištu u svom vlasništvu, bez građevinske dozvole ili drugog odgovarajućeg akta nadležnog tijela državne uprave, izgradila građevinu u skladu s detaljnim planom uređenja ili lokacijskom dozvolom, a nedostaje joj do 20% površine planirane građevne čestice, pod uvjetom da se obveže da će u roku od jedne godine od dana sklapanja kupoprodajnog ugovora ishoditi građevinsku dozvolu
* radi razvrgnuća suvlasničke zajednice isplatom ukoliko je suvlasnički dio Grad manji od 1/2 dijela,
* u ostalim slučajevima propisanim posebnim propisima.

**Članak 28.**

Povodom zahtjeva zainteresirane osobe, odluku o prodaji nekretnina izravnom pogodbom donosi tijelo ovlašteno Statutom odnosno zakonom.

Na sklapanje kupoprodajnog ugovora i plaćanje kupoprodajne cijene za nekretnine prodane izravnom pogodbom, na odgovarajući se način primjenjuju odredbe ove Odluke.

**Darovanje nekretnina**

**Članak 29.**

Nekretnine u vlasništvu Grada mogu se darovati Republici Hrvatskoj, drugim jedinicama lokalne i područne (regionalne) samouprave te pravnim osobama u vlasništvu ili pretežitom vlasništvu Republike Hrvatske, odnosno pravnim osobama u vlasništvu ili pretežitom vlasništvu jedinica lokalne i područne (regionalne) samouprave, ako je to u interesu i cilju općeg gospodarskog i socijalnog napretka građana.

Nekretnine se mogu darovati i drugim fizičkim ili pravnim osobama ako je to propisano posebnim zakonom.

**Članak 30.**

Nekretnine iz članka 29. stavka 1. ove Odluke mogu se naročito darovati u svrhu:

* ostvarenja projekata koji su od osobitog značenja za gospodarski razvoj, poput iz izgradnje poduzetničkih zona te realizacije strateških investicijskih projekata od šireg značaja za Republiku Hrvatsku i/ili jedinice lokalne i područne (regionalne) samouprave, koji su kao takvi utvrđeni od strane Vlade RH, odnosno nadležnog tijela jedinica lokalne i područne (regionalne) samouprave;
* ostvarenja projekata koji su od općeg javnog ili socijalnog interesa, poput izgradnje škola, dječjih vrtića, bolnica, domova zdravlja, ustanova socijalne skrbi, provođenja programa deinstitucionalizacije osoba s invaliditetom, groblja, za izgradnju sportskih objekata i drugih sličnih projekata i
* izvršenja obveza Grada Ivanca.

**Članak 31.**

Postupak darovanja pokreće se zahtjevom osobe iz članka 29. ove Odluke koji se dostavlja na adresu Grada. Podnositelj zahtjeva mora detaljno obrazložiti u koju svrhu namjerava koristiti predmetnu nekretninu i koju važnost ima traženo darovanje za ostvarenje te svrhe.

Uz zahtjev za darovanje nekretnine, podnositelj mora priložiti:

* zemljišnoknjižni izvadak za predmetnu nekretninu, ne stariji od 30 dana od dana podnošenja zahtjeva,
* posjedovni list, uvjerenje o identifikaciji i kopiju katastarskog plana, ne stariji od 30 dana od dana podnošenja zahtjeva,
* uvjerenje o statusu i namjeni nekretnine sukladno važećoj prostornoplanskoj dokumentaciji, ne starije od 30 dana od dana podnošenja zahtjeva,
* potvrdu o tome je li podnijet zahtjev za povrat bivših vlasnika, sukladno Zakonu o naknadi za imovinu oduzetu za vrijeme jugoslavenske komunističke vladavine,
* izjavu da se odriče svih potraživanja prema Gradu nastalih do dana potpisivanja ugovora o darovanju;
* potvrdu Porezne uprave o nepostojanju poreznog duga, ne stariju od 30 dana od dana podnošenja zahtjeva;
* potvrdu nadležnog upravnog odjela o nepostojanju dugovanja prema Gradu ne stariju od 30 dana od dana podnošenja zahtjeva;
* idejni projekt za predviđeni zahvat u prostoru,
* mišljenje o usklađenosti projekta s dokumentima prostornog uređenja, lokacijsku dozvolu ili drugi akt prostornog uređenja za namjeravani zahvat u prostoru,
* po potrebi i drugu relevantnu dokumentaciju po zahtjevu Grada.

Ukoliko podnositelj zahtjeva, koji nije dostavio potpunu dokumentaciju, ne izvrši dopunu dokumentacije u roku od 30 dana od poziva za dostavu iste, smatrat će se da je odustao od zahtjeva te da isti nije podnesen.

**Članak 32.**

Po zaprimljenom potpunom zahtjevu za darovanje nekretnine u vlasništvu Grada Ivanca i izvršenoj procjeni tržišne vrijednosti nekretnine, Povjerenstvo će iznijeti svoje mišljenje o opravdanosti darovanja te isto, zajedno s prijedlogom odluke o darovanju nekretnine, odnosno prijedlogom odluke o odbijanju zahtjeva za darovanje, dostaviti Gradonačelniku.

**Članak 33.**

Prije donošenja odluke o darovanju, izvršit će se procjena tržišne vrijednosti nekretnine koja se daruje.

**Članak 34.**

Odluku o darovanju nekretnine u vlasništvu Grada Ivanca, odnosno odluku o odbijanju zahtjeva za darovanje nekretnine, donosi Gradsko vijeće.

**Članak 35.**

Nekretnina u vlasništvu Grada ne može se darovati ukoliko osoba iz članaka 29. ove Odluke ima dospjelih, a nepodmirenih dugovanja prema Gradu, sve dok dospjeli nepodmireni dug ne plati.

**Članak 36.**

Ugovor o darovanju nekretnine u vlasništvu Grada Ivanca, osim obveznog sadržaja ugovora određenog propisom kojim se uređuju obvezni odnosi, sadrži i:

* procjenu tržišne vrijednosti nekretnine,
* namjenu za koju se nekretnina daruje,
* rok u kojem se namjena za koju se nekretnina daruje mora ostvariti,
* raskidnu klauzulu za slučaj da se svrha za koju je nekretnina darovana ne ostvari u ugovorenom roku,
* raskidnu klauzulu za slučaj promjene namjene darovane nekretnine,
* raskidnu klauzulu za slučaj oštećenja darovane nekretnine do koje je došlo namjerom ili krajnjom nepažnjom osobe iz članka 29. ove Odluke,
* raskidnu klauzulu u slučaju otuđenja i opterećenja darovane nekretnine bez suglasnosti Grada Ivanca, koja zabilježba otuđenja i opterećenja se mora upisati u zemljišne knjige nadležnog suda,
* točan iznos i pravnu osnovu potraživanja osobe iz članka 29. ove Odluke prema Gradu na dan potpisivanja ugovora o darovanju te klauzulu kojom se osoba iz članka 29. ove Odluke odriče navedenih potraživanja prema Gradu, kao i eventualno kasnije ustanovljenih potraživanja prema Gradu koja su nastala do dana potpisivanja ugovora o darovanju,
* tabularnu izjavu kojom dopušta da se istodobno s uknjižbom prava vlasništva darovane nekretnine uknjiži zabrana otuđenja i opterećenja bez suglasnosti darovatelja.

Na sklapanje ugovora o darovanju na odgovarajući se način primjenjuju odredbe o sklapanju ugovora o kupoprodaji.

**Članak 37.**

Ako drugačije nije uređeno mjerodavnim zakonskim propisima**,** odredbe ove Odluke o darovanju nekretnina na odgovarajući se način primjenjuju i na slučajeve prijenosa prava vlasništva na nekretninama bez naknade, kada to pravo stječu osobe javnog prava radi izgradnje infrastrukturnih građevina sukladno posebnom zakonu.

**Zamjena nekretnina**

**Članak 38.**

Nekretnine u vlasništvu Grada mogu se zamijeniti s nekretninama u vlasništvu drugih fizičkih i/ili pravnih osoba, odnosno iznimno, kada Grad ima poseban interes da stekne točno određene nekretnine, izravnom pogodbom.

Posebnim interesom Grada smatra realizacija projekata od gospodarskog i socijalnog interesa za Grad Ivanec

Mišljenje o postojanju posebnog interesa iz prethodnog stavka ovog članka i postupku zamjene nekretnina (putem javnog natječaja ili izravnom pogodbom) daje Povjerenstvo.

**Članak 39.**

Prije donošenja odluke o zamjeni nekretnina, izvršit će se procjena tržišne vrijednosti nekretnina koje se otuđuju i onih koje se zamjenom stječu.

Ako postoji razlika u tržišnoj vrijednosti predmetnih nekretnina, ista se mora isplatiti u novcu ili na drugi odgovarajući način.

**Članak 40.**

Odredbe o obvezi provođenja javnog natječaja se ne odnose na slučajeve kada se radi o zamjeni nekretnina između Grada Ivanca i Republike Hrvatske, odnosno drugih jedinica lokalne i područne (regionalne) samouprave i pravnih osoba u njihovu isključivom ili pretežitom vlasništvu, ako je zamjena nekretnina u interesu i cilju općeg gospodarskog i socijalnog napretka Grada Ivanca.

**Članak 41.**

Odluku o zamjeni nekretnina ili odbijanju zahtjeva donosi Gradonačelnik ili Gradsko vijeće.

**Članak 42.**

Na sklapanje ugovora o zamjeni nekretnina na odgovarajući se način primjenjuju odredbe o sklapanju ugovora o kupoprodaji.

**Razvrgnuće suvlasničke zajednice**

**Članak 43.**

Suvlasnička zajednica između Grada Ivanca i drugih fizičkih i/ili pravnih osoba na nekretninama, razvrgnut će se geometrijskom diobom nekretnine, uvijek kada je to moguće.

Suvlasnička zajednica iz st. 1. ovog članka može se razvrgnuti isplatom po tržišnoj cijeni i u slučajevima kada je geometrijska dioba moguća, kao i onda kada se ne radi o slučajevima razvrgnuća obvezatnom isplatom propisanom zakonom, ako Gradonačelnik ocijeni da je to gospodarski opravdano za Grad Ivanec.

Mišljenje o gospodarskoj opravdanosti razvrgnuća suvlasničke zajednice isplatom po tržišnoj vrijednosti prethodno daje Povjerenstvo.

**Članak 44.**

Odluku o razvrgnuću i načinu razvrgnuća donosi te sporazum o razvrgnuću u ime Grada Ivanca sklapa Gradonačelnik

**Članak 45.**

Prije donošenja odluke o razvrgnuću, obavlja se procjena tržišne vrijednosti nekretnine.

**Stjecanje nekretnina**

**Članak 46.**

Grad Ivanec može stjecati nekretnine kupnjom, prihvatom dara, zamjenom, razvrgnućem suvlasničke zajednice, izvlaštenjem, stjecanjem vlasništva nad ošasnom imovinom i na svaki drugi način propisan zakonom.

**Članak 47.**

Grad Ivanec može stjecati nekretnine kupnjom, ako za stjecanje točno određenih nekretnina postoji interes, temeljem mišljenje o postojanju interesa koje daje Povjerenstvo i temeljem procjene tržne vrijednosti.

Ako nekretninu nije moguće kupiti po cijeni utvrđenoj na način propisan prethodnim stavkom ovog članka iz razloga što prodavatelj potražuje višu cijenu, Povjerenstvo daje mišljenje o prihvatljivosti i opravdanosti tako uvećane kupoprodajne cijene.

Po prethodno pribavljenom mišljenju Povjerenstva, odluku o kupnji nekretnine donosi nadležno tijelo, ovisno o visini kupoprodajne cijene.

Ugovor o kupoprodaji sklapa Gradonačelnik.

Grad Ivanec nekretnine može kupiti u postupku javne dražbe ili izravnom pogodbom s vlasnikom nekretnine.

**Članak 48.**

Grad Ivanec može stjecati nekretnine prihvatom dara od Republike Hrvatske, drugih jedinica lokalne i područne (regionalne) samouprave, pravnih osoba u njihovom isključivom ili pretežitom vlasništvu, kao i svih drugih pravnih i/ili fizičkih osoba.

Mišljenje o opravdanosti prihvata daje Povjerenstvo, a odluku o prihvatu donosi nadležno tijelo, ovisno o vrijednosti predmetne nekretnine.

**Evidencija nekretnina**

**Članak 49.**

Nadležno upravno tijelo Grada Ivanca dužno je voditi evidenciju o nekretninama u vlasništvu Grada, poduzimati odgovarajuće radnje i mjere radi sređivanja zemljišnoknjižnog stanja nekretnina te druge potrebne mjere radi zaštite imovinskih prava Grada.

**Članak 50.**

Nadležno upravno tijelo Grada Ivanca dužno je voditi ažurnu evidenciju o naplati prihoda s osnova davanja nekretnina u vlasništvu Grada u najam, zakup ili, po bilo kojoj drugoj osnovi, na korištenje i upravljanje trećim osobama.

**III. DRUGA STVARNA PRAVA NA NEKRETNINAMA U VLASNIŠTVU GRADA**

**Služnosti**

**Članak 51.**

Pravo stvarne služnosti na nekretninama u vlasništvu Grada može se osnovati između Grada i stjecatelja prava stvarne služnosti ako se kumulativno ispune sljedeći uvjeta:

* ako je to nužno za bolje i korisnije gospodarenje povlasnom nekretninom,
* ako se time bitno ne ograničava korištenje poslužne nekretnine koja je u vlasništvu Grada,
* ako se aktom o zasnivanju služnosti, odredi isplata naknade za služnost.

Osnivanje prava stvarne služnosti provodi se izravnim pregovorima, povodom prijedloga zainteresirane osobe koja dokaže ispunjenje uvjeta iz st. 1. ovog članka.

Iznimno od prethodnog stavka ovog članka, za osnivanje prava služnosti raspisuje se javni natječaj u slučaju kada se procjeni da za osnivanje tog prava postoji interes najmanje dva korisnika.

Prethodni stavci ovog članka na odgovarajući se način primjenjuju i na slučaj zasnivanja osobne služnosti.

**Članak 52.**

Odluku o osnivanju prava služnosti donosi Gradonačelnik.

Odluka iz st. 1. ovog članka mora, između ostalog sadržavati visinu naknade za osnivanje prava služnosti, kao i sadržaj tog prava.

**Članak 53.**

Naknada za osnivanje prava služnosti utvrđuje se na način propisan propisima koji se odnose na procjenu vrijednosti nekretnina.

Pored naknade za osnivanje prava služnosti, ovlaštenik prava služnosti dužan je snositi i trošak sudskog vještaka.

Iznimno od stavka 1. ovog članka, ako je stjecatelj prava služnosti osoba javnog prava, a služnost se zasniva radi izgradnje infrastrukturnih građevina, stjecatelj nije dužan plaćati naknadu za osnovanu služnosti, sukladno zakonu kojim se uređuju imovinskopravni odnosi u svrhu izgradnje infrastrukturnih građevina.

Neovisno o slučajevima uređenim ovim člankom, Gradonačelnik može odlučiti da je nositelj tog prava oslobođen od plaćanja naknade, ako se radi o osnivanju služnosti u javnom interesu, odnosno od interesa za Grad i građane Grada Ivanca.

**Članak 54.**

Temeljem odluke o osnivanju prava služnosti Grad i stjecatelj prava služnosti sklapaju ugovor kojim uređuju svoja međusobna prava i obveze.

**Pravo građenja**

**Članak 55.**

Pravo građenja na nekretninama u vlasništvu Grada Ivanca osniva se putem javnog natječaja.

Iznimno od st. 1. ovog članka, pravo građenja se može osnovati neposrednom pogodbom, u slučajevima propisanima posebnim zakonom odnosno odlukom nadležnog Gradskog tijela.

Na postupak i provođenje javnog natječaja za osnivanje prava građenja na odgovarajući se način primjenjuju odredbe ove Odluke koje uređuju prodaju nekretnina.

Osim podataka propisanih člankom 9. ove Odluke primjenjivih u slučaju osnivanja prava građenja, ostale uvjete natječaja utvrđuje Povjerenstvo.

**Članak 56.**

Odluku o osnivanju prava građenja donosi nadležno tijelo, ovisno o vrijednosti nekretnine na kojoj se zasniva pravo građenja.

Tržišna vrijednost prava građenja je iznos naknade koji je nositelj prava građenja dužan plaćati, a utvrđuje se na način propisan propisima koji se odnose na procjenu vrijednosti nekretnina.

Odluka iz st. 1. ovog članka mora, između ostalog, sadržavati visinu naknade za osnovano pravo građenja.

**Članak 57.**

Temeljem odluke o osnivanju prava građenja, Grad i nositelj prava građenja sklapaju ugovor kojim uređuju svoja međusobna prava i obveze.

**Članak 58.**

Nositelj prava građenja dužan je Gradu plaćati naknadu za osnovano pravo građenja, osim ako ovom Odlukom nije drugačije određeno.

Naknada za osnovano pravo građenja, plaća se u jednakim godišnjim obrocima dok se prvi obrok naknade mora se uplatiti u roku od 30 dana od dana stupanja na snagu ugovora o osnivanju prava građenja.

Ugovorom o osnivanju prava građenja uredit će se broj rata i odrediti rok u kojem nositelj prava građenja mora izvršiti uplatu zadnje rate naknade.

Neovisno o prethodnim stavcima ovog članka, nositelj prava građenja može naknadu za osnovano pravo građenja platiti i jednokratno.

**Članak 59.**

Iznimno, pravo građenja može se osnovati i bez naknade, kada to pravo stječu osobe javnog prava radi izgradnje infrastrukturnih građevina, u skladu sa zakonom kojim se uređuju imovinskopravni odnosi u svrhu izgradnje infrastrukturnih građevina, prema posebnom propisu.

U slučaju iz prethodnog stavka ovog članka, odluku o pravu građenja uvijek donosi Gradsko vijeće, neovisno o vrijednosti nekretnine na kojoj je to pravo osnovano.

**Založno pravo**

**Članak 60.**

Osnivanje založnog prava (hipoteke) pravnim poslom (dobrovoljno založno pravo) na nekretninama u vlasništvu Grada može se dozvoliti iznimno ako je to u izravnom interesu Grada.

Pod interesom Grada smatra se i interes trgovačkih društava, ustanova i drugih pravnih osoba u vlasništvu ili pretežitom vlasništvu Grada.

Odluku o osnivanju založnog prava na nekretninama u vlasništvu Grada donosi nadležno tijelo ovisno o vrijednosti nekretnine na kojoj se zasniva založno pravo.

**IV. ZAKUP ZEMLJIŠTA U VLASNIŠTVU GRADA**

**Članak 61.**

Neizgrađeno građevinsko zemljište, koje se, sukladno mjerodavnim zakonskim propisima, mora održavati pogodnim za poljoprivrednu proizvodnju i u tu svrhu koristiti do izvršnosti akta kojim se odobrava građenje, kao i poljoprivredno zemljište u svom vlasništvu (u daljnjem tekstu: poljoprivredno zemljište), Grad može dati u zakup pravnim i fizičkim osobama u svrhu privremenog korištenja tog zemljišta za poljoprivrednu proizvodnju.

Pravnim i fizičkim osobama se u zakup može dati i ostalo neizgrađeno građevinsko zemljište, koje je sukladno prostorno planskoj dokumentaciji namijenjeno za građenje građevina ili uređenje površina javne namjene, a koje se, za razliku od zemljišta iz st. 1. ovog članka, može koristiti i u druge gospodarske svrhe, različite od poljoprivredne proizvodnje (dalje: neizgrađeno građevinsko zemljište).

Zemljište iz prethodnih stavka ovog članka u zakup se može dodijeliti sve do njegovog privođenja namjeni određenoj dokumentom prostornog uređenja, odnosno lokacijskom dozvolom.

Na zemljištu koje je predmet zakupa nije dozvoljena izgradnja građevine niti izvođenje drugih radova za koje je potrebno ishoditi rješenje o uvjetima građenja, lokacijsku dozvolu i/li bilo koji drugi akt kojim se odobrava građenje.

Iznimno od odredbe stavka 4. ovoga članka, na zemljištu koje se daje u zakup radi korištenja zemljišta za postavu infrastrukturnih objekata, uređaja i opreme; radi uređenja i korištenja zemljišta kao parkirališnog prostora i radi uređenja i korištenja zemljišta za prodajnu namjenu, otvoreni skladišni prostor i slične namjene, dozvoljeno je izvođenje građevinskih radova koji su nužni radi privođenja namjeni koja je svrha zakupa.

Ako je predmet zakupa dio zemljišne čestice, poseban uvjet javnog natječaja je izrada skice izmjere (iskolčenja) po ovlaštenom geodetu.

**Članak 62.**

Zemljište u vlasništvu Grada daje se u zakup putem javnog natječaja.

Natječaj iz prethodnog stavka ovog članka se provodi odgovarajućom primjenom odredbi ove Odluke o provođenju natječaja za prodaju nekretnina.

Odluku o davanju u zakup donosi Gradonačelnik.

**Članak 63.**

Fizičke i pravne osobe kojima je zemljište u vlasništvu Grada dano u zakup, ne mogu dati to zemljište u podzakup bez posebne suglasnosti Grada.

**Članak 64.**

Ugovorom o zakupu zemljišta detaljno se uređuju međusobna prava i obveze ugovornih strana.

Ugovor iz prethodnog stavka ovog članka se zaključuje najduže na rok od 5 godina, u obliku ovršne isprave solemnizirane od strane javnog bilježnika.

Grad ima pravo jednostrano raskinuti ugovor o zakupu prije isteka ugovorenog roka, ukoliko zakupnik ne koristi zemljište u skladu s određenom namjenom zakupa, u slučaju neplaćanja ugovorene zakupnine, ako je zakupnik zemljište dao u podzakup bez suglasnosti Grada te u slučaju privođenja zemljišta namjeni određenoj prostorno-planskom dokumentacijom.

**Članak 65.**

Zakupac se uvodi u posjed danom zaključenja ugovora, ako ugovorom o zakupu nije drugačije određeno.

**Članak 66.**

Za zakup zemljišta plaća se zakupnina postignuta javnim natječajem.

Početna cijena zakupnine za poljoprivredno zemljište utvrđuje se posebni katom nadležnog tijela.

**Članak 67.**

Danom isteka ili raskida ugovora o zakupu zemljišta, zakupnik je dužan predati Gradu u posjed predmetno zemljište.

Ako se na poljoprivrednom zemljištu u trenutku isteka ili raskida ugovora nalazi jednogodišnja poljoprivredna kultura, zakupac ima pravo koristiti zemljište do skidanja te kulture.

**Članak 68.**

Prestankom ugovora o zakupu zakupnik se obvezuje predati Gradu u posjed zemljište bez prava na naknadu uloženih sredstava ili naknadu štete.

**DODJELA NEKRETNINA NA KORIŠTENJE**

**Članak 69.**

Grad Ivanec može ustanovama kojima je osnivač, trgovačkim društvima u svom isključivom ili pretežitom vlasništvu te organizacijama civilnog društva od posebnog interesa za Grad dati na korištenje nekretnine u svojem vlasništvu bez provedbe javnog natječaja i bez plaćanja zakupnine, na temelju obrazloženog zahtjeva.

Odluku iz stavka 1. ovog članka donosi Gradsko vijeće.

Ugovor o upravljanju i korištenju nekretnine u ime Grada sklapa Gradonačelnik.

**Članak 70.**

Pravne osobe dužne su koristiti nekretnine radi obavljanja djelatnosti radi kojih su osnovane, vodeći računa da se tijekom njihova korištenja očuvaju i unapređuju temeljni zahtjevi za građevine, energetska svojstva zgrade, nesmetan pristup i kretanje u građevini, a osobito:

* organizirati tekuće i investicijsko održavanje,
* organizirati poduzimanje hitnih i nužnih popravaka,

**Članak 71.**

Sva ulaganja koja bi pravne osobe izvršile u nekretninu koja im je dodijeljena na korištenje, ostaju vlasništvo Grada, bez obveze da se ista naknade (refundiraju) pravnoj osobi koja ih je izvršila.

**Članak 72.**

Redovite troškove vezane za predmetnu nekretninu, snose osobe kojima je nekretnina dodijeljena na korištenje, što podrazumijeva:

* troškove tekućeg održavanja nekretnine,
* režijske i komunalne troškove vezane za predmetnu nekretninu (električna energija, plin, voda, komunalna naknada i sl.),
* troškove hitnih i nužnih popravaka vezane za tekuće održavanje nekretnine,
* troškove popravaka izazvane krivnjom pravne osobe koja upravlja nekretninom, snose pravne osobe koje upravljaju nekretninom.

**Članak 73.**

Izvanredne troškove vezane za predmetnu nekretninu, kao što su: izvođenja građevinskih i drugih radova kojima se utječe na ispunjavanje temeljnih zahtjeva za građevine ili se mijenja usklađenost građevine s lokacijskim uvjetima (dograđivanje, promjena namjene i sl.), izvanredno održavanje koje je posljedica nekog izvanrednog događaja (potres, požar, prekomjeran utjecaj vremenskih nepogoda i sl.), moraju snositi osobe koje upravljaju nekretninom.

Ako se na način opisan u prethodnom stavku ovog članka ne mogu u cijelosti namiriti potrebni izvanredni troškovi, iste je dužan snositi Grad.

Organiziranje provođenja radova iz stavka 1. ovog članka, izgradnju, dogradnju i/ili rekonstrukciju nekretnine, Grad može posebnim ugovorom ili posebnom odredbom ugovora o upravljanju povjeriti osobi koja upravlja nekretninom.

Na pojam tekućeg održavanja i tzv. velikih popravaka na odgovarajući se način primjenjuju odredbe Odluke o zakupu i korištenju poslovnih prostora Grada Ivanca.

**VI.** **STJECANJE I** **RASPOLAGANJE POKRETNINAMA**

**Prodaja pokretnina u vlasništvu Grada**

**Članak 74.**

Pokretnine u svom vlasništvu Grad može prodati na temelju javnog natječaja ili izravnom pogodbom, ovisno o procijenjenoj vrijednosti pojedine pokretnine, odnosno ukupnoj vrijednosti pokretnina kojima se raspolaže kao cjelinom (dalje: pokretnine).

Neovisno o načinu prodaje, Grad može prodati pokretnine u svom vlasništvu samo uz naknadu koja odgovara tržišnoj vrijednosti predmetnih pokretnina utvrđenoj sukladno prema odredbama ove Odluke.

**Članak 75.**

Javni natječaj se provodi u onim slučajevima kada procijenjena vrijednost pokretnina prelazi iznos od 70.000,00 kuna.

Gradonačelnik može odlučiti da se, ovisno o okolnostima svakog konkretnog slučaja, napose kada postoji više zainteresiranih, javni natječaj provodi i u onim slučajevima kada vrijednost pokretnina ne prelazi iznos iz prethodnog stavka ovog članka.

**Članak 76.**

Na postupak provođenja javnog natječaja za prodaju pokretnina u vlasništvu Grada, donošenje odluke o odabiru najpovoljnijeg ponuditelja, sklapanje kupoprodajnog ugovora i dr. na odgovarajući se način primjenjuju odredbe ove Odluke odnoseće na prodaju nekretnina.

**Darovanje**

**Članak 77.**

Pokretnine u vlasništvu Grada mogu se darovati pravnim i fizičkim osobama, ako to darovanje ima humanitarni karakter, odnosno ako je isto dano u kulturne, znanstvene, obrazovne, socijalne, zdravstvene ili druge svrhe koje su u općem interesu građana.

Na postupak darovanja se na odgovarajući način primjenjuju odredbe ove Odluke odnoseće na darovanje nekretnina.

**Stjecanje pokretnina**

**Članak 78.**

Grad Ivanec može stjecati pokretnine kupnjom, prihvatom dara, stjecanjem u ovršnom postupku, kao i na svaki drugi zakonom propisan način.

**Članak 79.**

Grad Ivanec može stjecati pokretnine kupnjom na temelju provedenog postupka javne nabave, uređenog mjerodavnim zakonskim propisima i internim aktima Grada.

**Članak 80.**

Grad Ivanec može stjecati pokretnine prihvatom dara od Republike Hrvatske, drugih jedinica lokalne i područne (regionalne) samouprave, pravnih osoba u njihovom isključivom ili pretežitom vlasništvu, kao i svih drugih pravnih i/ili fizičkih osoba.

**Članak 81.**

Na druge postupke raspolaganja i stjecanja pokretnina na odgovarajući se način primjenjuju odredbe ove Odluke koji se odnose na raspolaganje i stjecanje nekretnina.

**STJECANJE I PRODAJA DIONICA**

**Načini prodaje dionica**

**Članak 82.**

Dionice u vlasništvu Grada mogu se prodati:

* javnim natječajem;
* ponudom dionica na uređenom tržištu kapitala;
* prihvatom ponude u postupku preuzimanja dioničkih društava;
* prijenosom dionica manjinskih dioničara
* neposrednom prodajom
* povećanjem temeljnog kapitala društva i
* na drugi zakonom propisan način.

Prodaja dionica može se provesti i kombinacijom više načina prodaje iz st. 1. ovog članka.

**Stjecanje dionica**

**Članak 83.**

Grad Ivanec može stjecati dionice kupnjom, pretvaranjem potraživanja u temeljni kapital društva u postupcima predstečajne nagodbe, odnosno stečaja, stjecanjem u ovršnom postupku, dokapitalizacijom, odnosno na svaki drugi zakonom propisani način.

**Članak 84.**

Grad Ivanec može stjecati dionice kupnjom, ako za stjecanje točno određenih dionica postoji javni interes.

Mišljenje o postojanju javnog interesa daje Povjerenstvo.

**Članak 85.**

Na način stjecanja i prodaju dionica odgovarajuće se primjenjuju mjerodavni zakonski i podzakonski propisi, odnosno Zakona o upravljanju i raspolaganju imovinom u vlasništvu Republike Hrvatske te Uredbe Vlade Republike Hrvatske o načinu prodaje dionica i poslovnih udjela te odredbe ove Odluke odnoseće na stjecanje i prodaju nekretnina.

**STJECANJE I PRODAJA POSLOVNIH UDJELA**

**Načini prodaje poslovnih udjela**

**Članak 86.**

Poslovni udjeli u vlasništvu Grada mogu se prodati:

* javnim natječajem;
* neposrednom prodajom i
* na drugi zakonom propisan način.

Prodaja poslovnih udjela može se provesti i kombinacijom više načina prodaje iz st. 1. ovog članka.

Na prodaju poslovnih udjela, način provođenja postupka javnog natječaja, odnosno postupka neposredne prodaje, donošenje odluke o uvjetima, načinu prodaje i početnoj cijeni poslovnih udjela, sklapanje ugovora o prodaji i prijenosu i dr., na odgovarajući se način primjenjuju odredbe ove Odluke odnoseće na prodaju dionica.

**Stjecanje poslovnih udjela**

**Članak 87.**

Grad Ivanec može stjecati poslovne udjele kupnjom, pretvaranjem potraživanja u temeljni kapital društva u postupcima predstečajne nagodbe, odnosno stečaja, stjecanjem u ovršnom postupku, dokapitalizacijom, odnosno na svaki drugi zakonom propisani način.

Na stjecanje poslovnih udjela se na odgovarajući način primjenjuju odredbe ove Odluke odnoseće na stjecanje dionica.

**PRIJELAZNE I ZAVRŠNE ODREDBE**

**Članak 88.**

Danom stupanja na snagu ove Odluke, prestaje važiti Odluka o uvjetima, načinu i postupku upravljanja nekretninama u vlasništvu Grada Ivanca(„Službeni vjesnik Varaždinske županije “ br. 44/15).

**Članak 89.**

Ova Odluka stupa na snagu osmog dana od dana objave u „Službenom vjesniku Varaždinske županije “.

PREDSJEDNICA GRADSKOG

VIJEĆA GRADA IVANCA:

Ksenija Sedlar Đunđek, mag.oec.